DA Den Europæiske Unions Tidende C 81/1

Regionsudvalgets udtalelse om Kommissionens meddelelser til Rådet og Europa-Parlamentet om »Terrorangreb: forebyggelse, beredskab og reaktion«, »Forebyggelse og bekæmpelse af finansiering af terrorisme ved hjælp af foranstaltninger til at forbedre udvekslingen af oplysninger, at styrke gennemsigtigheden og øge mulighederne for at spore finansielle transaktioner«, »Beredskab og konsekvensstyring i bekæmpelsen af terrorisme« og »Beskyttelse af kritisk infrastruktur i forbindelse med bekæmpelse af terrorisme«

(2006/C 81/01)

REGIONSUDVALGET HAR —

under henvisning til meddelelse fra Kommissionen til Rådet og Europa-Parlamentet af 20. oktober 2004 om »Terrorangreb: forebyggelse, beredskab og reaktion« (KOM(2004) 698 endelig),

under henvisning til meddelelse fra Kommissionen til Rådet og Europa-Parlamentet af 20. oktober 2004 om »Forebyggelse og bekæmpelse af finansiering af terrorisme ved hjælp af foranstaltninger til at forbedre udvekslingen af oplysninger, at styrke gennemsigtigheden og øge mulighederne for at spore finansielle transaktioner« (KOM(2004) 700 endelig),

under henvisning til meddelelse fra Kommissionen til Rådet og Europa-Parlamentet af 20. oktober 2004 om »Beredskab og konsekvensstyring i bekæmpelsen af terrorisme« (KOM(2004) 701 endelig),

under henvisning til meddelelse fra Kommissionen til Rådet og Europa-Parlamentet af 20. oktober 2004 om »Beskyttelse af kritisk infrastruktur i forbindelse med bekæmpelse af terrorisme« (KOM(2004) 702 endelig),

under henvisning til Kommissionens beslutning af 12. november 2004 om i henhold til EF-traktatens artikel 265, stk. 1, at anmode om Regionsudvalgets udtalelse om disse emner,

under henvisning til formandens beslutning af 3. november 2004 om at henvise det forberedende arbejde til Underudvalget for Konstitutionelle Anliggender og Styreformer i EU,

under henvisning til Traktaten om Den Europæiske Union, herunder især afsnit I »Fælles bestemmelser« og afsnit VI »Bestemmelser vedrørende politisamarbejde og retligt samarbejde i kriminalsager« og Traktaten om oprettelse af Den Europæiske Union,

under henvisning til Traktaten om en forfatning for Europa, som blev underskrevet den 29. oktober 2004, herunder især afsnit I »Definition af Unionen og dens mål« i del I, hele del II »Den Europæiske Unions charter om grundlæggende rettigheder« samt kapitel IV »Et område med frihed, sikkerhed og retfærdighed« og afsnit III »Interne politikker og aktioner« i del III.

under henvisning til handlingsprogrammet vedrørende bekæmpelse af terrorisme vedtaget af Rådet den 21. september 2001,

under henvisning til det reviderede handlingsprogram vedrørende bekæmpelse af terrorisme vedtaget af Rådet den18. juni 2004,

under henvisning til konklusionerne af Det Europæiske Råd den 17. december 2004,

under henvisning til Det Europæiske Råds erklæring om bekæmpelsen af terrorisme af 25. marts 2004,

under henvisning til Rådets rammeafgørelse af 13. juni 2002 om bekæmpelse af terrorisme,

under henvisning til Rådets rammeafgørelse af 13. juni 2002 om den europæiske arrestordre og overgivelsesprocedurerne mellem medlemsstaterne,

under henvisning til Rådets rammeafgørelse af 13. juni 2002 om fælles efterforskningshold,

under henvisning til Rådets rammeafgørelse af 15. marts 2001 om ofres stilling i forbindelse med straffesager,

under henvisning til Europa-Parlamentets betænkninger om samme emne,

under henvisning til sin udtalelse om »Det lokale og regionale aspekt i forbindelse med området med frihed, sikkerhed og retfærdighed« (CdR 61/2003) (1),

under henvisning til sin resolution om »Støtte til lokale folkevalgte, som er udsat for angreb og trusler i Baskerlandet«, (CdR 72/2003 fin) (2),

under henvisning til sin udtalelse om Kommissionens meddelelse til Europa-Parlamentet, Rådet, Det Økonomiske og Sociale Udvalg og Regionsudvalget om »Styrkelse af EU's civilbeskyttelseskapacitet« (CdR 241/2003 fin) (3),

under henvisning til sin udtalelse om Kommissionens meddelelse til Rådet og Europa-Parlamentet om »Kriminalitetsforebyggelse i Den Europæiske Union« (CdR 355/2003 fin) (4),

under henvisning til erklæring om civilbeskyttelse og grænseoverskridende samarbejde vedtaget den 27. maj 2005 i Udine af medlemmerne af Underudvalget for Bæredygtig Udvikling,

under henvisning til sin udtalelse (CdR 465/2004 rev. 1) vedtaget den 14. juni 2005 af Underudvalget for Konstitutionelle Anliggender og Styreformer i EU med Theodora Bakogianni, borgmester i Athen, (EL/PPE) som ordfører,

og ud fra følgende betragtninger:

1) Det hedder i artikel 2 i Traktaten om Den Europæiske Union, at et af EU's grundlæggende principper er at bevare og udbygge Unionen som et område med frihed, sikkerhed og retfærdighed. Dette mål bekræftes i Traktaten om en forfatning for Europa, hvor artikel II-66 i afsnit II »Friheder« i Del II »Den Europæiske Unions Charter om grundlæggende rettigheder« udtrykkeligt knæsætter enhver persons »ret« til »frihed og sikkerhed«;

2) Udformningen af en fælles EU-politik til bekæmpelse af terrorisme og de kompetente myndigheders samordnede aktion på overnationalt og nationalt niveau er absolut nødvendige tiltag, hvis man ønsker at bevare denne ret og realisere det ovenfor nævnte EU-mål;

3) Terrortruslen angriber det frie og åbne demokrati og krænker selve samfundet;

4) En reel og effektiv beskyttelse af de grundlæggende rettigheder er noget fundamentalt i det fælleseuropæiske projekt og er en væsentlig og tvingende forudsætning for, at der kan opstilles en EU-handlingsplan for bekæmpelse af terrorisme;

5) I mange stater har de lokale og regionale myndigheder vidtrækkende beføjelser inden for sikkerhed og civilbeskyttelse. De er ligeledes selv aktører i udformningen af politikker inden for infrastrukturarbejder, de befinder sig tæt på borgerne og de kan bidrage markant til at bevidstgøre den europæiske offentlighed om terrortruslen;

6) som repræsentativt organ for de lokale og regionale myndigheder og nærdemokratiets vogter i EU's beslutningsproces er Regionsudvalget direkte berørt af gennemførelsen foranstaltninger til bekæmpelse af terrorisme —

på sin 61. plenarforsamling den 12.-13. oktober 2005 (mødet den 12. oktober) enstemmigt vedtaget følgende udtalelse:

1. Regionsudvalgets synspunkter

1.1 Bemærkninger vedrørende Kommissionens meddelelse om terrorangreb: forebyggelse, beredskab og reaktion

Regionsudvalget

1.1.1 takker Kommissionen for høringsanmodningen, som opfylder Udvalgets krav og udgør et nyttigt præcedens, der kan opveje det manglende retsgrundlag såvel i den gældende traktat (artikel 22 i den konsoliderede udgave) som i forfatningstraktaten for Europa (artikel III-129);

1.1.2 udtrykker tilfredshed med, at man i forfatningstraktaten integrerer chartret om grundlæggende rettigheder, som indeholder et særligt kapitel om beskyttelse af personlige frihedsrettigheder og retfærdighed, således at dette får bindende lovgyldighed og så det rodfæstes i de europæiske borgers bevidsthed, at Unionen er »et område med frihed, sikkerhed og retfærdighed«;

1.1.3 bifalder de forslag, som Kommissionen formulerer i sin meddelelse »Terrorangreb: forebyggelse, beredskab og reaktion«, med den kommentar, at disse er af generel art, og udtrykker navnlig sin tilfredshed med den efterhånden alment accepterede konstatering, at hele samfundet må medvirke til at opstille nye metoder til at forebygge og udrydde terrorisme samt formulere nye bestemmelser, der kan sikre ligevægt mellem kollektiv sikkerhed og personlig frihed, hvis man vil bekæmpe terror helt ind til benet;

1.1.4 opfordrer til nøje at vurdere eventuelle forebyggende foranstaltninger mod den voldelige ekstremisme, ud fra hovedmålsætningen om at sikre borgernes tryghed; et forebyggende tiltag må imidlertid ikke i praksis betyde en indskrænkning af de grundlæggende rettigheder;

1.1.5 erindrer dog om, at de beslutninger, som er truffet på fællesskabsniveau for at bekæmpe racisme og fremmedhad, endnu ikke er gennemført i alle medlemsstater;

1.1.6 påpeger, at forebyggelse, selv i forbindelse med bekæmpelse af terrorisme, inddrager en lang række tværgående offentlige politikker, som implementeres af de lokale og regionale myndigheder;

1.1.7 finder det på den ene side positivt med en dialog mellem det private og det offentlige om sikkerhedsspørgsmål, men ser på den anden side en risiko for, at fortrolige personlige og kommercielle oplysninger, som indsamles af sikkerhedsgrunde, vil kunne blive åbenbaret;

1.1.8 udtrykker fuld tilfredshed med Kommissionens bestræbelser på at hjælpe ofre for terrorangreb og/eller deres familier og på at bevidstgøre offentligheden, og støtter indførelsen af en mekanisme, der kan fordele den økonomiske byrde i forbindelse med hændelser, der volder ekstraordinær skade, blandt alle Den Europæiske Unions medlemsstater;

1.1.9 finder, at integration af det politimæssige og retlige samarbejde i de overordnede politikker vil bidrage til en effektiv bekæmpelse af terrorisme, men peger samtidig på, at en sådan integration forudsætter en meget præcis afgrænsning af de relevante beføjelser og kompetencer;

1.1.10 støtter, at terrorismebekæmpelse gøres til en del af EU's politik for eksterne forbindelser;

1.1.11 finder, at de interne kommunikationssystemer mellem de kompetente myndigheder på nationalt og overnationalt plan, samt mellem disse myndigheder og offentligheden, bør styrkes som beredskab i tilfælde af terrorangreb eller en lignende nødsituation og understreger navnlig betydningen af at oprette et brugerforum, der kan sikre en effektiv anvendelse af sådanne systemer;

1.1.12 anser det for nødvendigt at udvikle et tæt samarbejde mellem Europol og Eurojust på den ene side og de kompetente nationale myndigheder på informationsområdet på den anden, og gør i den forbindelse opmærksom på, at dette skal ske inden for en klar institutionel ramme;

1.1.13 støtter en styrkelse af forskning i sikkerhed og sikkerhedsteknologi.

1.2 Bemærkninger vedrørende Kommissionens meddelelse om forebyggelse og bekæmpelse af finansiering af terrorisme ved hjælp af foranstaltninger til at forbedre udvekslingen af oplysninger, at styrke gennemsigtigheden og øge mulighederne for at spore finansielle transaktioner

Regionsudvalget

1.2.1 er principielt enig i, at bekæmpelse af finansiering af terrorisme indebærer såvel forbedret samarbejde i forbindelse med udveksling af oplysninger, øgede muligheder for at spore finansielle transaktioner og større gennemsigtighed med hensyn til retlige enheder;

1.2.2 udtrykker i lyset af bestemmelserne i charteret om grundlæggende frihedsrettigheder tilfredshed med Kommissionens anstrengelser for at finde frem til den altid vanskeligt opnåelige balance mellem gennemførelsen af ovennævnte foranstaltninger på den ene side og beskyttelse af de borgerlige rettigheder på den anden;

1.2.3 konstaterer, at der er sket fremskridt med hensyn til informationsudveksling mellem de kompetente myndigheder, og støtter indførelsen af fælles efterforskningshold, der bl.a. skal tælle anklagere og dommere.

1.2.4 gør opmærksom på, at vil man andet og mere end samarbejdsmekanismer og udveksling af informationer og reaktionsmønstre mellem de offentlige myndigheder og de finansielle institutioner forudsætter dette vedtagelse af nye bestemmelser, der definerer konkrete beføjelser og muligheder for at anvende de pågældende data;

1.2.5 anser det i lyset af de eksisterende forskelle mellem de enkelte retssystemer for en forudsætning for en effektiv tværnational indsats for at fremme etablering af nationale organer, der skal tage sig af identifikation, sporing, indefrysning og konfiskering af terroristers aktiver, at samme fremgangsmåde følges i alle medlemsstater;

1.2.6 understreger, at man ved brug og udnyttelse af elektronisk bevismateriale over for domstolene skal tage hensyn til og undersøge spørgsmål vedrørende grænserne for udnyttelsen af disse og risikoen for at uvedkommende trænger ind i programmerne;

1.2.7 er principielt enig i behovet for yderligere lovgivningstiltag med henblik på en effektiv overvågning af kapitalstrømmene over grænserne;

1.2.8 mener, at foranstaltninger som fastsættelse af fælles mindstestandarder for EU's finansielle institutioner, for så vidt angår kontrol af kundeidentitet og registrering af identifikationsdata, og oprettelse af en elektronisk database med prøver på identitetsdokumenter vil kræve en særlig bearbejdning af specialiserede forskere, al den stund de vil resultere i betydelige begrænsninger i den enkeltes ret til beskyttelse af personlige oplysninger;

1.2.9 anser det for nødvendigt at føre en bredere dialog om problematikken omkring indførelse af minimumsregulering vedrørende gennemsigtighed i velgørenheds-/non-profit-sektoren;

1.2.10 gør opmærksom på, at vanskelighederne med at udarbejde et europæisk katalog over terroristorganisationer endnu ikke er overvundet.

1.3. Bemærkninger vedrørende Kommissionens meddelelse om beredskab og konsekvensstyring i bekæmpelsen af terrorisme

Regionsudvalget

1.3.1 er tilfreds med den foreslåede styrkelse af civilbeskyttelsesordningen og er enig i, at organiseret kollektiv handling baseret på solidaritet kan sikre en rettidig og passende indsats i alle terrorscenarier;

1.3.2 understreger vigtigheden af systematisk uddannelse af de personer, som er tilknyttet de forskellige tjenester, og beklager, at man hidtil ikke har være lige opmærksom på dette i alle medlemsstater;

1.3.3 er enig i forslaget om en fortegnelse over EU-civilbeskyttelsens muligheder for at bistå medlemsstater, der rammes af terrorisme, med så effektivt som muligt at oprette et beredskab og udføre konsekvensstyring i forbindelse med et terrorangreb på lokalt og regionalt niveau;

1.3.4 anser fællesskabsordninger for sundhedsbeskyttelse for at være særligt vigtige og vurderer, at det er absolut nødvendigt med en bred og koordineret deltagelse af de nationale myndigheder;

1.3.5 går ind for, at der indføres et centralt varslingssystem, der kæder de allerede eksisterende europæiske systemer sammen, og et varslingssystem for polititjenester, og er desuden enig i behovet for at oprette et krisestyringscenter.

1.4 Bemærkninger vedrørende Kommissionens meddelelse om beskyttelse af kritisk infrastruktur i forbindelse med bekæmpelse af terrorisme

Regionsudvalget

1.4.1 er fuldstændig enig i, at en krise som følge af et terrorangreb på kritisk infrastruktur, f.eks. et såkaldt cyberangreb, risikerer at blive meget vanskelig at reagere på og styre;

1.4.2 finder, at de kriterier, som skal lægges til grund for definitionen af kritisk infrastruktur, er de rigtige, og er enig i, at disse må afgrænses specielt på nationalt plan under hensyntagen til sektoriale og kollektive erfaringer, men understreger samtidig, at man skal tilstræbe et fælles beskyttelsesniveau;

1.4.3 konstaterer, at der er sket betydelige fremskridt med hensyn til EU-lovgivning vedrørende beskyttelse af kritisk infrastruktur, og mener, at Regionsudvalget bør tage aktiv del i udformningen af yderligere lovforslag;

1.4.4 støtter indførelsen af et EU-program for beskyttelse af kritisk infrastruktur og et varslingsnetværk vedrørende kritisk infrastruktur, og understreger, at Regionsudvalgets aktive medvirken i udformningen og gennemførelsen af disse foranstaltninger er absolut nødvendig, hvis de skal være effektive.

2. Regionsudvalgets henstillinger

2.1. Terrorangreb: forebyggelse, beredskab og reaktion

Regionsudvalget

2.1.1 anbefaler at fremme kommunikationspolitikken mod terrorisme og oprettelsen af centre til dette formål på lokalt og regionalt niveau i en institutionel ramme, eftersom udviklingen af en offentlig dialog er et af de bedste midler til at forsvare det åbne, demokratiske samfund mod lukkede terroristorganisationer;

2.1.2 foreslår, at man sørger for at inddrage de lokale og regionale myndigheder, når der træffes foranstaltninger til bekæmpelse af racisme og fremmedhad, for at lette gennemførelsen af EU-politikken på området;

2.1.3 foreslår Rådet, at der oprettes en europæisk enhed med ansvar for tiltag til gunst for ofre for terror under EU's anti-terrorkoordinators ansvar og myndighed; enheden skal spille en koordinerende rolle sammen med nationale centre, der kan støtte og hjælpe ofrene for terrorangreb og disses familier, bl.a. med medvirken fra lokale og regionale myndigheder, og anmoder om, at der på EU's budget afsættes passende bevillinger til dette formål;

2.1.4 foreslår i samarbejde med de kompetente EU-institutioner og –organer at udarbejde et handlingsprogram til fremme af godt naboskab med tredjelande med henblik på at understøtte EU's strategi til bekæmpelse af terrorisme i de eksterne relationer;

2.1.5 slår til lyd for, at EU — som led i sine forbindelser udadtil — samt medlemsstaterne arbejder for en hurtig afslutning af den globale konvention om international terrorisme, som fremmes af De Forenede Nationer.

2.2 Forebyggelse og bekæmpelse af finansiering af terrorisme ved hjælp af foranstaltninger til at forbedre udvekslingen af oplysninger, at styrke gennemsigtigheden og øge mulighederne for at spore finansielle transaktioner

Regionsudvalget

2.2.1 anbefaler, at en uafhængig instans sættes til at føre en mere omfattende kontrol med de kompetente myndigheders aktiviteter i forbindelse med indsamling og behandling af oplysninger, samt bedre muligheder for at spore finansielle transaktioner;

2.2.2 opfordrer i den sammenhæng af hensyn til en beskyttelse af borgernes grundlæggende rettigheder atter en gang Kommissionen til at fremlægge et forslag til beskyttelse og ikke-spredning af persondata i forbindelse med bekæmpelse af terrorisme;

2.2.3. foreslår at definere de lokale og regionale myndigheders handlefelt i forbindelse med indsamling og struktureret udveksling af oplysninger i et regelsæt;

2.2.4 anbefaler at nedsætte et særligt udvalg til nøje at følge såvel etablering af nationale organer, der skal tage sig af identifikation, sporing, indefrysning og konfiskering af terroristers aktiver i lyset af de forskelle, der eksisterer i de enkelte medlemsstaters retssystemer, som disses samarbejde med andre myndigheder på overnationalt og nationalt niveau, og henstiller, at der bliver mulighed for at lade domstolene kontrollere disse organers aktiviteter;

2.2.5 anmoder om, at det bliver en fast institution, at en repræsentant for de lokale og regionale myndigheder får sæde i det rådgivende nævn for sikkerhedsforskning, og at en særlig post i EU's budget øremærkes til finansiering af forskningsprogrammer om dette emne.

2.3 Beredskab og konsekvensstyring i bekæmpelsen af terrorisme

Regionsudvalget

2.3.1 foreslår, at der indføres systematisk uddannelse af de ansatte i servicecentrene for civil beskyttelse på lokalt og regionalt niveau, og henstiller, at en sådan uddannelse bl.a. skal omfatte støtte til brug af krisestyringsprogrammet, kriseanalyse og kommunikation med offentligheden og desuden indebære udveksling af efteruddannelsesprogrammer;

2.3.2 anmoder om, at Regionsudvalgets institutionelle rolle i forbindelse med udformningen af EU's politik til støtte for civilbeskyttelsesmekanismer udvikles;

2.3.3 anmoder om, at man udtrykkeligt sikrer, at de lokale og regionale myndigheder bliver repræsenteret i det foreslåede krisestyringscenter;

2.3.4 foreslår at fremme solidt strukturerede lokale net, der skal fungere som operationscentre og besidde høj varslings- og koordinationskapacitet i nødsituationer, parallelt med mulighed for direkte kommunikation og samarbejde med tilsvarende kompetente aktører på nationalt og overnationalt niveau;

2.3.5 slår atter en gang til lyd for, at der oprettes et europæisk observatorium for sikkerhed i byerne med deltagelse af repræsentanter for de lokale og regionale myndigheder i medlemsstaterne, som skal levere oplysninger om udformning af politikker samt fremme af og koordinering af forskningen, indsamling, systematisering og bearbejdelse af data vedrørende sikkerhed, især via formidling af gode eksempler og god praksis samt etablering af regionale og lokale partnerskaber, til Regionsudvalget og alle andre EU-institutioner og organer med kompetence på området.

2.4 Beskyttelse af kritisk infrastruktur i forbindelse med bekæmpelse af terrorisme

Regionsudvalget

2.4.1 foreslår, at der nedsættes et særligt udvalg til at fastlægge de kriterier, som medlemsstaterne skal foreslå vedrørende definitionen af kritisk infrastruktur, og anmoder om, at det gøres til en institution, at en repræsentant for de lokale og regionale myndigheder i hvert af medlemslandene deltager med henblik på at lette udformningen og gennemførelsen af EU-programmet for beskyttelse af kritisk infrastruktur.

2.4.2 foreslår, at der oprettes centre på nationalt plan til beskyttelse af enhver kritisk infrastruktur, hvor de lokale og regionale myndigheder repræsenteres, og som skal bidrage til at løse problemer og foreslå løsninger ved at kommunikere og direkte samarbejde indbyrdes;

2.4.3 foreslår at fremme systematisk specialuddannelse i kontrolsystemer og IT-net af bestemte ansatte i tjenester med kritisk infrastruktur.

Bruxelles, den 12. oktober 2005 Peter STRAUB Formand for Regionsudvalget

(1) EUT C 73 af 23.2.2004, s. 41.

(2) EUT C 244 af 10.10.2003, s. 53.

(3) EUT C 43 af 18.2.2005, s. 38.

(4) EUT C 43 af 18.2.2005, s. 10.